
PAROLO DA LA REDAKTERO 


Kara lekteri, 


pos multa monati me havas la plezuro 
prizentar ankorfoye a vi nova numero di La 
Plumo ldala: ica esas, en tardeso, la numero 


somerala. 


Depos la venonta foyo, la numeri di ca 
jurnalo ne plus esos ligita a determinita 
sezono; tale onu havos la posibleso navigar 
libere tra la mari di irga temo e di irga 


tempo. 


Quale vi certe ja remarkis lektante ica 
texto, l'aspekto di la jurnalo kelke chanjis; 
precipue, me rinovigis la litertipi, uzante ca 
formo di literi tre klara ed agreabla. Oli esas 


la literi quin me uzis en “La libro raptera”. 


Anke plusa kozi, forsan min evidenta, esas 


kelke diferanta, on remarkos lo explorante la 

diversa pagini di la verko ed irante adavane 
en la lektado. 


La temo donita di ca numero esas nur la 
somero, developita en pluraspeca texti ofrata; 


ne esas plusa partikulara temi. 


Me deziras dankar, pro lia kontributi, la 
kunlaboranti: mea amiki Marcus Scriptor e 
Goncalo Neves; a ca lasta iras, pluse, aparta 
gratitudo, nam il kurajigis me editar ica nova 


numero. Bona lektado ad omni! 


La redaktero 
Tiberio Madonna 


Vago hun 


= Galtero, 


London 


SOMERO 


Marco la Genovana' esas la prelasta yuna 
heroo quan ni konoceskas ica-yare: restas nur 
un por la monato junio. Esas nur du exameni 
monatala, duadek-e-sis dii de lecioni, sis 
jovdii e kin sundii. On ja respiras l’aero di la 
fino dil yaro. L'arbori di la gardeno, folioz e 
florifinta, facas bela ombro sur l’instrumenti 
di la gimnastiko. La skolani esas ja vestizita 
somerale. Esas bela nun vidar Vekiro di la 
lernantari, quale omno diferas de la monati 


antea. La harari qui tushis la shultri iris 


' On aludas la protagonisto di la rakonto 
“Del Apenini al Andi”, rakonto facita dal 
instruktisto a la skolani; singlamonate li 
askoltis rakonto pri yuna heroo [Noto dil 
tradukinto]. 


adinfre: omna kapi esas rezigita; on vidas 
gambi nuda e koli nuda; chapeleti ek palio 
omna-forma, kun rubandi qui decensas til sur 
la dorsi; kamizi e kravateti omna-kolora; 
omna infanti maxim yuna havas sur su ulo 
reda od azurea, kolumo, orluro, pompono, 
stofo-bendeto kun koloro vivaca atachita 
necese da la matro, por ke ol aspektez bele, 
mem le maxim povra; e multi venas a la 
skolo sen chapelo, quale fuginta de hemo. 
Kelki *weras la vesto blanka di la gimnastiko. 
Esas dicipulo dil instruktistino Delcati qua 
esas tote reda de la kapo a la pedi, quale 
kreveto koquita. Multegi esas vestizita quale 
navani. Ma la maxim bela esas la masonisteto, 
qua metis chapelego ek palio, qua donas ad il 
aspekto di duimo de kandelo kun paralumo, 
ed esas ridiganta vidar il facar la muzelo di 
leporo ibe sube. Anke Coretti desmetis sua 
chapelo ek pili di kato e “weras anciena 


chapelo voyajerala ek silko griza. Votini havas 

sorto di vesto Skotatra, tote eleganta; Crossi 
montras la pektoro nuda; Precossi barbotas 
interne di bluzo obskur-blua por ferlaboristo. 
E ka Garoffi? Nun kande il mustabas forlasar 
la mantelego, qua celis lua komerco, ad ilu 
restas bone deskovrita omna poshi inflita per 
omnasorta bagateli brokantistal, ed aparas 
extere la listi di la lotrii. Nun omni lasas vidar 
to quon li portas: ula abaniki facita per 
duimo de jurnalo, segmenti di kano, flechi 
lansenda, herbo, melolonti qui ekiras la poshi 
ed acensas lente lente tra la jaketi. Multi de 
iti yunega portas 
mikra florbuketi al 
instruktistini. Anke 
l’instruktistini esas 
tote vestizita 
somerale, kun kolori 


gaya; ecepte la 


da . UI 
monakineto”, qua 


esas sempre nigra; e 


Pinstruktistino kun la plumo reda havas 
sempre sua plumo reda, e nodo ek rubandi 
rozea ye sua kolo, qui esas tote krumplita da 
la manueti di elua skolani, qui sempre igas el 
ridar e kurar. Esas la sezono di la cerizi, dil 
papilioni, di la muziki tra la alei e di la 
promenadi en la ruro; multi di la quaresma 
klaso ja eskapas balnar su en la fluvio Po; 
omni havas ja la kordio vers la vakanco; 
singla-die on ekiras la skolo plu nepacienta e 
kontenta kam  antea-die. Donas a me 
desplezuro nur vidar Garrone trauranta, e 
mea kompatinda instruktistino dil unesma 
klaso qua esas sempre plu magra e plu 
blanka e tusas sempre plu forte. Nun el 
marchas inklinita, e facas a me saluto tante 


trista! 


Ek Cuore da Edmondo De Amicis 
(traduko del Italiana da Tiberio Madonna) 

POEZIO 


lca chapitro esas letro skribita da la patro 
di Enrico, la puero protagonista di la libro 


“Cuore”, a sua filio. 


Tu komencas komprenar la poezio di la 
skolo, Enrico; ma, nun, tu vidas la skolo nur 
de interne: ol semblos a tu multe plu bela e 
plu poeziala pos triadek yari, kande tu venos 
akompanar adhike tua filieti, e tu vidos ol de 
extere, quale me vidas olu. Vartante l’ekiro, 
me marchas tra la stradi silencoza, cirkum 
l'edifico, e proximigas orelo a la fenestri dil 
ter-etajo, klozita per la persieni. De fenestro 
me audas la voco di instruktistino, qua dicas: 
— Ha! Ta trancho di “t”! Ol ne esas bona, 
puereto kara! Quon dicus tua patro pri ol?...— 


De la fenestro apuda venas la grosa voco di 

instruktistulo, qua diktas lente: — Lu kompris 
kinadek metri de stofo.. po quar lire e 
kinadek centimi singlametre... lu rivendis li...— 
Pretere esas l’instruktistino kun la plumo 
reda, qua lektas laute: — Lore Pietro Micca 
kun la mecho acendita.. — De la chambro 
apuda iras sono quala gorgeo di cent uceli, 
qua signifikas ke l’instruktisto ekiris dum 
kelka tempo. Me iras adavane, e turnante 
cirkum l'angulo me audas skolano qua ploras, 
e la voco dil 
instruktistino qua 
reprimandas e 
konsolacas lu. De 
altra fenestri 
venas adextere 


versi, nomi di 


homi granda e =~~ 
bona, fragmenti de sentenci qui konsilas la 
vertuo, lamo a la patrio, la kurajo. Pose 


sequas instanti de silenco, dum qui on dicus 

ke l'edifico esas vakua, e ne semblas posibla 
ke esas interne sepacent pueri, pose audesas 
subita lauta ridadi, efektigita da joko di 
instruktisto bon-humoroza... E la personi qui 
pasas haltas por askoltar, ed omni lansas 
regardo di simpatio ad ita edifico jentila, qua 
kontenas tanta yuneso e tanta esperi. Pose on 
audas subita bruisego matida, frapado di libri 
e di portfoli, di pedi, zumado qua 
propagesas de chambro a chambro e de infre 
ad supre, quale pro la difuzo subita di bona 
novajo: lo esas la skolservisto qua iradas tra 
la koridori anuncante la fino di la lecioni. E 
pos ta bruiso turbo de mulieri, de viri e de 
yuni interklemas ambalatere di la pordo, por 
vartar la filii, la frati, la nepoti; dum ke tra la 
pordi di la chambri ekspricas aden la 
chambrego la pueri yunega, por prenar 
kapoteti e chapeli, facante ek li pelmelo sur la 
pavimento, e balbutante omnaloke, til ke la 


skolservisto retroirigas li unope adinterne. E 

tandem li ekiras, en longa linei, batante la 
pedi. E lore de omna parenti komencas la 
pluvo de questioni: — Ka tu savis lo docita? 
Quanta puntin tu recevis pro la laboro? 
Quon vi havas lernenda por morge? Kande 
esos l'exameno monatala? — Ed anke la povra 
matri qui ne savas lektar apertas la kayeri, 
regardas la problemi, questionas pri la punti: 
— Ka nur ok? — Ka dek kun laudo? — Ka non 
pro la tasko? — E li desquieteskas e joyeskas e 
questionas instruktisti e parolas pri 
programi ed exameni. Quante esas bela to 
omna, quante lo esas granda, e quala imensa 


promiso lo esas por la mondo! 


TUA PATRO 


Ek Cuore da Edmondo De Amicis 
(traduko del Italiana da Tiberio Madonna) 


SOMERALA HAIKU 


Kukulo hike. 
Ven la lunoza nokto E 
inter la bambui. 


Matsuo Basho 


Lando en somero. 


Transportante fen-fasko 
homo duktas ni. 
Matsuo Basho 


Fluvio Mogami 


plunjigis la sun-flami 
aden la maro. 


Matsuo Basho 
Dum ke me balnas, 


subite neexpektite 


forta pluvego. 
Masaoka Shiki 


Mea kavalo 
tra Pplanajo somere. 


Me: en pikturo. 


Matsuo Basho 


Vazo por polpi! 
Sub la luno someral 
frajila sonjo. 
Matsuo Basho 
Ube l'kukulo 
desaparis del vido 
esas insulo. ZA 
Matsuo Basho 


Cikad-matino. 


Ami ed odii, omni 


o retroven a me. 
Ishida Hakyo 


Herbo someral: 
militisti, soldati, e 
traci di sonjo. 


Matsuo Basho 


Frusomer-pluvo. 
Plukurteskas la gambi 


di omna grui. 
Matsuo Basho 
Forsan, celita, 
askoltas la kukulon o 
la rekoltisti. 


Matsuo Basho 


Sur koton-vesti 
ondifas sub la suno 


nubi fluktuanta. 


Lj 


Kyoroku 


En la silenco 
la strido dil cikadi o 
penetras roko. 


Matsuo Basho 


e 


La kukul-kanto 
su sternas sur la plata 


aquosurfaco. 


Matsuo Basho 


H 


Somer-nokteto. 
Sur la pili dil raupo 


guti de roso. 


Yosa Buson 


Tradukita da Tiberio Madonna 

LA FALVA KATO 


Kara vicino, 


Tu fore vakancas, do me naracez ke hike 
ni ja atingis la mezo di agosto. L'autuno, 
proximeskante, gestas a ni ed arachas 
Punesma folii, ma la cielo ankore esas kalma 
e sufokiva. Ol quaze mokas la tempestoza 
landi en la nordo e centro di Europa. Austria, 
Chekia e Hungaria ya subisas diluvio. Mili de 
homi senhema e domaji nekalkulebla, segun 


raporto da jurnali e televizioni. 


Hiere en nia dormeya quartero me 
observis la folii dil platani. Li flexas sua 
petioli sub la pezo dil tarda sezono e liberigas 
su del rami, ma nula kompani remplasas li. 
Singla sezono celas memoro dil antea e kovas 


deziro dil posa. lca ciklo docas a ni ke nulo es 

eterna, ultre la memoro e la deziro — jermi e 
fermenti dil Supra Sezono quan ni nomas 


Amo. 


Hiere me iris al reziduo-buxi dil placo 
quan ni habitas. Forsan tu memoras ke ibe 
sempre stacas quar verd-plastika 
paralelepipedi alta de un metro, ube la vicini 
insinuas sua saki kun rezidui del koqueyo ed 
altrasorta forjetaji hemal. Me volis exilar mea 
balayaji, klemita en sako ja fetida — habitar 
solitare ya produktas min multa rezidui, qui 
akumulesas dum dii e dii til plenigo di 
kompatinda sako, ube oli insidioze 
fermentacas raliante odori poke agreabla. Me 
ja kompris saki min granda ma ne ja atingis 


kontentigiva nivelo di odoroza salubreso. 


Kande me proximeskis al reziduo-buxi, me 
perceptis figuro livanta oli per salto subita ed 


ajila. Me fixigis mea regardo sur la emo dil 

salto ed ibe vidis falva kato. Enorma — 
nultempe me vidabis tala! — piloza, kun 
tufatra kaudo e larje apertita okuli bril-blua. 
Lu fixe regardis me en posturo di felino, 
senmove fug-pronta, por la okaziono, se lu 
sentus mem apena danjero dal intruzanto. Ni 
interglutinis nia regardi, en dialogo ek divini. 
Lu lekis la labii, ed erste lore me kaptis la 
mesajo quan me ne lektabis en lua okuli. 
Opresate da hungro, la bestio volis me exter 
la tereno dil reziduo-buxi, por durar sua 
festino an la homal sordidaji. Me deiris, lente, 
retropaze, til la pordo di nia edifico. De ibe 
me ankore remarkis ke la kato cirkonspekte 
proximeskas al reziduo-buxi, tenante sur me 
flamoza regardo. Me eniris la “lifto ed 


acensis, kun brilanta ideo en la kapo. 


Ka tu memoras ke me parolis a tu pri 
acerba “seitano, saturita per stranja sapori 


socisatra, quan me komprabis en la 


20 


supermerkato E/ Corte Inglés? Yen ke lore 
venis a mea memoro restajo quan me 
gardabis en la kolda komforto dil frigorizilo. 
Ka la felinon delektus tal friandajo moderna? 
Nur per probo on povus saveskar. De supere 
— tu certe memoras ke me habitas sur la 
sisesma etajo — me observis la falvo pronta 
saltar adsur la reziduo-buxi. Lu sentis su 
libera e senminaca. Me prenis peco de 
seitano, envelopis ol en krumplita folio di 
jurnalo qua restis che me — jurnali ya esas 
multa-funciona — e quik decensis per la lifto. 
Kande me itere arivis an la domeno rezidual, 
la kato ja decensabis e, blotisante an un del 
buxi, regalis su per krakigar ulo en la boko. 
Vera festino sen ordino, e la dental laboro 
tante absorbis la bestio, ke lu mem ne 
remarkis mea proximesko. Nun lu distis de 
me per nura brakio-longeso, do kapteble, 


kande subita vento adsuflis odoro homal, e 

lore lu quale flecho fugis vers proxima 
refujeyo, la ombro di garita automobilo. De 
ibe lu akrochis sur me paro de vigilanta 


okuli, observante singla gesto da me. 


Me desenvelopis la peco e lansis ol vers la 
mezo dil voyo inter me e l’animalo. La felino 
kelke retroiris ma pose haltis, remarkinte ke 
me ne avancas. Me retropazis, observante la 
developeso dil invito. La miaulero proximeskis 
al nutrivo, exploris ol per la naz-pili, flaris e 
turnis ol, lekis — e retretis. Nulo helpis. Hodie 
me forsan kompros por lu paketo de lakto, 
kaze ke me renkontros lu itere. E me prizus 
rividar lu, me konfesas. Ne nur pro 
distrakteso, ma anke pro ke ic animalo esas la 
kato minim dorlotita quan me konocas. Lu 
esas mi-linco, mi-tigro. Ruda, impresiva, 
sovaja, kun regardo fiera e feroca. Nultempe 
me oblivios lu. Me tote ne iracas pro ke lu ne 


manjis la seitano. La cienco ya ne ja komencis 

fabrikar vejetarana kati en sua retorti. Ma ni 
vartez ed esperez. Dume mea falva amiko 


certe duros festinar an la sordidaji homal. 


Goncalo Neves 


lift/o. Aparato qua movas personi o 
kargajo inter etaji di edifico [A lift, (US) 
elevator | F ascenseur | G Aufzug, Lift | H 


ascensor | | ascensore | R JIM(T]. 


seitan/o. Sponjatra manjajo ek frumento- 
gluteno, tre proteinoza, ofte konsumata da 


vejetarani, “vegani e *makrobiotikani [A F 1 


seitan | G Seitan | H seitan | R ceHTaH]. 

RECEPTO: 
LA SALADO MARALA 


Yen por vi recepto somerala: la salado 


marala. 
Ingredienti: 


1 kilogramo de musli, 

mi-kilogramo de kalmari, 

600 grami de mikra polpi, 

600 grami de kreveti, 

150 grami de oliv-oleo, 

2 limoni, 

petroselo, salo, pipro ed aho kruda 


segun propra deziro. 


*Quoniam singla speco de molusko e 
krustaceo bezonas tempo di koquado 
diferanta, oli mustas esar koquata separite: la 
musli apertesos pozite aden marmito klozita 


kun fairo forta. La kalmari e la mikra polpi 

koquesas en poka aquo dum cirkume 20 
minuti. La kreveti mustas esar pozata surfaire 
en aquo kolda salizita; pos kin minuti de 
boliado, extingez la fairo e lasez koldeskar li, 


pose senkrustigez li. 


Pos unionar la diversa speci, on 
kondimentizas li per oliv-oleo, limon-suko, 
salo, pipro ed alio se ol plezas. Es oportuna 
lasar la salado tale preparita saporozeskar 
dum du hori en kontenilo qua tenez la 
ingredienti unionita. Por prizentar la disho 


esas preferinda pozar ol aden plado ovala. 


Esas posibla adjuntar kulieredo de 
mustardo o de kechupo, ed en ica kazo la 
salado marala aquiros agreabla koloro 


divenante kelke rozea. 
Vittorio Gleijeses 


(libera traduko del Italiana da Tiberio 
Madonna) 

ESPRITOZAJI 


La filio di kanibalo, vidante aeroplano, 


questionas sua patro: 
“Papa, ka ta ucelo manjesas?” 


“Quale la konko-moluski, filieto, on manjas 


nur l'internajo.” 


VO VO 


“Siorino, quante vu evas?” 
“Duadek-e-non yari, sioro judiciisto.” 


“Nun, siorino, jurez dicor la verajo, la tota 


verajo, nulo ultre la verajo!” 


VO OO 
Che advokato. 


“Me volus ke vu defensez me, advokato.” 

“Ka vu havas sat multa pekunio?” 


“No, ma me havas automobilo Ferrari tote 


nova e me povas vendar ol.” 


“O-ke. Nun dicez a me: pri quo vu esas 


akuzata?” 


“Pri la furto di automobilo Ferrari.” 


VO VO 


Muliero vizitas sua spozulo en karcero; 
dum ke la surveyisto esas distraktata, el 


susuras ad il: 


“Karo, ka tu sucesis celar la limilo quan 


me pozis aden la pano por tu?” 


“Yes, til hodie yes, ma morge on operacos 


k p” 
me ye mea stomako! 


VO VO 


En la vilajo Folburgo on jus instalis nova 


buxo postala kun la sequanta skriburo: 

“Pro impero da la Municipestro, esas 
absolute interdiktata enduktar aden ica buxo 


la paki qui ne pasas tra la fenduro.” 


vO VO 


En la staciono. 

Dy Q L . UI 
Voluntez donar a me bilieto por Marina. 
“Ka Marina? En qua provinco ol esas?” 


“En nula provinco, lu esas mea filiino.” 


vO VO 


Inter gespozi. 
El: “Ka tu venos tre tarde canokte?” 
Il: “Me venos ye ta kloko qua plezas a me.” 


El: “O-ke, ma voluntez ne venor plu 


tarde.” 
VO 00 

Sioro kompris splendida papagayo quan, 
tamen, malgre sua probi, il nultempe sucesis 


paroligar. 


Pos kelka tempo, il rezolvas retroportar lu 


a la butiko por kambiar lu po altra. 


En automobilo, ye krucumo, il ne 


aperceptas kamiono qua proximeskas rapide. 
“Atencez!” la papagayo klamas “Frenagez!” 


Regretinde la sioro ne frenagas e la 


kamiono shokas l'automobilo. 
La papagayo, kelke aturdita, klamachas: 


“Ma quala stranja kerlo! Dum plua kam 
un yaro tu probas paroligar me, e kande me 


agas lo, tu mem ne askoltas me!” 


Apurimac 


Tradukita da Tiberio Madonna 

ENIGMATO: 
LA MAGIISTO E LA KABANO 


Viro kaptesis da magiisto, qua tenas il 
inkluzita en kabano. La magiisto dicas ad ilu 
ke exakte pos 45 minuti la pordo esos 
apertebla ed il povos ekirar; tamen se il 
probos apertar la pordo ante la paso di la 45 
minuti, la kabano explozos. Ultre omno, 
kande arivos la 46esma minuto, la kabano 


explozos. 


La viro ne havas instrumenti por mezurar 
la tempo quala horloji e. c., ma ilu havas nur 
acendilo e du kordi kun egala longeso, qui 


uzas un horo, single, por brular. 


Quale il povos savar exakte kande pasos la 
45 minuti? 


[La solvo en la sequanta pagino.| 

Solvo dil enigmato: 


llu mustas acendar la unesma kordo ye 
amba extremaji, e la duesma kordo nur ye un 


extremajo. 


Quik kande la unesma kordo esos 
parkonsumita, il acendos l’altra extremajo di 
la duesma kordo, e vartos ke anke la duesma 


parkonsumesos. 


En ta maniero esos pasinta 30 + 15 minuti, 


do kande amba kordi esos parkonsumita, esos 

PLUVO SOMERALA 


(Poemo originale kompozita en Interlingua) 


Pluvo somerala 


freshigez me kelke 


intonez kansono 


dil autun' proximeskanta 


vekigez mea spirito 


per tondro "lontan 


igez la suno 


sinkar en la nimbi 


vekigez l'atmosfero 


ed igez me sentar 


Pagreabla iluziono 


di korpoelevado 


nur sentebla 


pos pluvi somerala 


Marcus Scriptor 
(tradukita da Tiberio Madonna) 

Originalo: PLUVIA ESTIVE 


Pluvia estive 


refresca me un poco 


intona un canto 


del autumno approchante 


evelia mi spirito 


con tonitro lontan 


lassa le sol 


affundar se in le nimbos 


evelia le atmosphera 


e lassa me sentir 


le amene illusion 


de levitation 


solo sensibile 


post pluvias estive 


Ek Poemas e pensatas 


da Marcus Scriptor 

INSPIRO 


(Poemo originale kompozita en Interlingua) 


Itere tu es hike 
me es vartinta 
tua lumo viviganta 


tua energio vibranta 


$ 


Restez kun me ica-nokte 


e fluez en me 


embracez me 


quale ondo oceanal 


Kolektez mea sonji 


e dissemez li sur la mondo 


quale varma guti 


de exaltita pasiono 


Marcus Scriptor 
(tradukita da Tiberio Madonna) 

Originalo: INSPIRATION 


$ 


De novo tu es ci 
io ha attendite 
tu lumine vivificante 


tu energia vibrante 


Remane con me iste nocte 
e flue in me 
imbracia me 


como un unda oceanic 


Recolta mi sonios 


e disperge los sur le mundo 
como calide guttas 


de sublimate passion 


Ek Poemas e pensatas 


da Marcus Scriptor 
35 


LA FORMIKO REDKAPA 


Olim esis formiko redkapa, t. e. formiko 


kun la kapo reda, qua vivadis en la foresto. 


Lu savis tre bone restar celita del uceli 
por ne esar manjata, ed intertempe lu 
askoltis ofte lia diskursi. Li parolis pri sua 
voyaji e sua tra-kuri super la maro, e pri 
quante esas granda la maro. Ye certena 
instanto la formiko redkapa komencis pensar: 
“Me nultempe vidis la maro: me volas vidar 


ol!” 


Do lu questionis lokusto: “Quale me povas 
vidar la maro? Adube me mustas irar?”, e la 
lokusto respondis: “Me saltas tre alte, ma ne 
sufice por vidar la maro, do me ne savas ube 


ol esas. Questionez la pulco: lu saltas plu alte 

kam me, do lu certe vidis la maro, e savas en 


qua direciono ol esas. Chao!” 


Do la formiko agis la sama questiono a la 
pulco, ed ica respondis: “Me saltas maxim 
alte ek omni, ma co ne suficas a me por vidar 
la maro. Tu mustas acensar sur arboro, la 
maxim alta, e kande tu arivos supre, tu certe 


vidos la maro. Chao!” 


La formiko trovis la maxim alta arboro en 
la foresto, e komencis acensar. L'acenso esis 
longa, ma tandem lu arivis supre, e regardis 
tre atencoze la loki cirkum su, en omna 
direcioni, ma kun regreto lu en nula loko 


sucesis vidar la maro. 


Do lu, deceptita pro ico, komencis 
decensar; ma, preske quik, lu audis la voci di 
kelka uceli, qui flugis e su direktis ya vers lu, 
e proximeskis sempre plu multe, pro ke li 
havis la nesti sur ita arboro. La formiko tre 


37 


pavoreskis pro lo, e quik kuris serchar loko 
por celar su: lu sucesis trovar bona loko por 
ne videsar, poke for la nesti. De ibe, la 
formiko povis askoltar li inter-parolanta, e 
tale audis uceli komentanta l’esforcado agita 


por trakurar la maro. 


Pro to la formiko pensis: “Li jus trakuris la 
maro, e me vidis de qua direciono li venis! 
Do por vidar la maro me mustas irar adibe!” 
Marchante en la kavaji dil arboro por ne 
videsar, lu decensis e komencis irar a ta 


direciono por trovar la maro. 


La formiko redkapa voyajis tre longe, tra 
planaji e monti, e ye certena punto lu arivis 
en granda urbo. Quala impreso por lu, kande 
lu regardis cirkum su! Omno esis tre granda, 
nova e stranja, omno esis vere impresanta e 
pavoriganta; esis multa bruiso e kaoso, e 


restar ibe, en la stradi, esis mem tre 

danjeroza por lu, nam mikra bestio quale lu 
riskis esar aplastata. Fakte la formiko mustis 
kurar rapidege hike ed ibe, chanjante 
direciono kun pronteso, por ne esar aplastata, 


e pro to lu esis tre pavoranta. 


Tandem lu sucesis arivar en mikra truo 
baze di alta palaco: ica esis ciel-skrapero, un 
ek la maxim alta ed importanta ciel-skraperi 
en la urbo. En ta loko, la formiko sentis su 
sekura e, kun plu multa kalmeso, komencis 
regardar adextere la strado bruisoza. Lu vidis 
granda e stranja kreuri pasanta, li esis vera 
giganti! Ne quale uceli, ma multe plu 
granda. Lu questionis su ipsa: “Qui esas ta 
kreuri tante granda e tante pavoriganta? Me 


nultempe vidis li ante nun!” 


“Li esas homi” respondis blato qua esis 
flanke di lu, en la truo. “Ka vere tu ne 


konocas li? De ube tu venas?” 

“Me venas adibe de la foresto, tre fora de 
ca loko stranja; me marchis dum longa tempo 


ante arivar hike.” 


“Ca loko stranja esas urbo, e se tu ne 
konocas ol, tu ne povas vivar hike, nam la 
urbo esas tre danjeroza por ti qui ne 


kustumas, e tu ne esas formiko di urbo.” 


“Ma kad anke existas formiki di urbo?” 


questionis la redkapo. 


Respondis la blato: “Certe! Li existas! 
Tamen li kustumas vivar hike, e konocas la 


danjeri dil urbo.” 


“Ma ube esas li? Me ne vidas formiki 


extere.” 


“Tu ne vidas li pro ke li ne marchas sur la 
strado: esas tre danjeroza marchar sur la 


strado nun, quale agis tu. Quon agis tu ibe? 

Pro quo tu venis a ca kaosoza urbo? Ka ne 


esas plu bona la foresto?” 


“Me esas voyajanta pro ke me volas vidar 
la maro: me nultempe vidis ol. Ka tu savas 


quale me povas vidar ol? Ube ol esas?” 


“Por vidar la maro tu mustas esar tre 
supere, tu mustas acensar adsupre tra ica 
ciel-skrapero til arivar sur l’ultima etajo: 
kande tu esos ya sur la ciel-skrapero, tu vidos 


la maro.” 


La formiko salutis la blato e komencis 
acensar tra la muro dil alta palaco. Dum ke 
lu acensis, lu ri-pensis pri la homi e lia 
grandeso. “Quante me esas mikra! Me ja savis 
esar mikra, kande me vidis l'uceli; ma vidante 
la homi me komprenas esar mem plu mikra 
kam quante me kredis! Quante me esas 
mikra!” lu duris pensar. Lu marchis e marchis 
longatempe, e pos kelka hori tandem arivis 

sur Pultima etajo. Lu regardis adfore, 
turnante su por vidar la loki cirkume, en 
omna direciono, e... surprizeso! Lu sucesis 
vidar la maro! Lu vidis granda “tablo” azurea 
e, memorante la deskripti dil uceli, lu esis 
preske certa ke ita tablego azurea esas la 
maro. “Quante ol esas granda!” lu pensis “E 


quante ol esas bela!” 


Abelo flugis sur la palaco, apud la 
formiko, e haltis ibe por repozar. Lore la 
formiko, por esar tote certa ke la tablego 
azurea, qua esas avan lu, esas vere la maro, 
questionis: “Ka ta granda kozo azurea esas la 


maro?” 


L'abelo respondis, kelke astonata: “Certe! 


Ol esas la maro!” 


Pose la formiko komencis regardar plu 
sube, e vidis nombroza ciel-skraperi, granda 
ed impozanta; e, mem plu sube, lu vidis la 

stradi inter la ciel-skraperi; e, sur la stradi... 


quala surprizo! Sur la stradi esis... formiki! 


“Ho!” klamis subite la redkapo, “Mea amiki 


formika! Do la formiki esas sur la stradi!” 


Labelo regardis sube e ridetis kelke 
amuzata pro la naiveso di la redkapo, dicante: 


“Ma no! lti ne esas formiki: li esas homi!” 


“Ka homi? Ho! lti, qui semblis tante 
granda konfronte a me, nun semblas tante 
mikra konfronte a la ciel-skraperi! Do omno 
esas relativa: to quo esas tre granda povas 
esar samtempe tre mikra, se on konfrontas 


kozi diferanta!” 


E, fine, redkapo pensis: “Nun me ne plus 


sentas me tante mikra!” ridetante serena. 


Ek Fantastikaji 
da Tiberio Madonna 

LA MARO EN LA TIRKESTO 


La maro en la tirkesto 
dil memoraji. 

Me tiras ol energioze 
e londo qua me inundas 
klam a me pri tu. 
Plunjo en la tirkesto. 
Me sinkas en l'imaji 
di tu 
di me... 
me lasas me forportesar 
da la dinamikal kurento 
dil mil filmimaji 
ebria del kolori 
dil sunkushi di Tahiti 
dil aurori di Mare 
di la flori texita 
en tua longa hari 
qui desquieta pleneskas 


per la vento dil bayo; 

e Pokuli tua revanta 
skrib a me en l'anmo 
tua anmo lejera 
qua su nutras per papilioni 
qui su nutras per suno; 
la sablo ek veluro 
qua karezas nia pazi 
qua semblas volar 
retenar ni 
sugestas silencoza 
ne forirar 
del sonjala insuleto 
de la mikra universo 
di tu 
di me 
de nia paradizo 
konstruktita per nia revi; 
nia pedi surda 
emigras rezolvoza 
klozar en buxo 


klozita en tirkesto 

la centamil sabluneti 
qui gaya ni akompanis 
lejera 
e la pazi proximeskas 
konstanta 
al dii di la stradi 
asfaltizita 
di le vakua irez-e-retroirez 
di le arida to-es-facenda, 
sempre plue mea pazi proximeskas 
fora de tua pazi 
mea okuli 
fora de tua okuli 
de tu 
qua sospir 
en mea pensi 
e mea pensi 
sospir 
en tu 


e mea deziri 


kri 

en tu 
vok 
tu, tua anmo 
vartanta 
quale la mea 
vartanta 

la venonta suno, 

lazuro qua esos, 

tepida 
bersanta, 

e ni trepidanta... 
qua savas quale ni agos 
intertempe nepacienta? 
qua savas quale tu agos? 
qua savas quale me agos 

intertempe? 
me nutros me per tu 
me nutras me per la memoraji 
en la maro dil tirkesto. 


Ek Pensi da Tiberio Madonna 

ME MOSKITO 


En la varma somero 
sur la plajo verda 
di Rio 
me flugetas 
cirkum tu 
dum ke tu 
drinkas 


de la kupo mondala 


e tu 


ne aperceptas me 


me jiras addextre 
adsinistre 
adsupere adsube adsupre cirkume 
ronde 
me facas 
okadek-e-un jiri 
cirkum tu 

me ZZZZZZZZ 
ZZZ. 
ZZZZZZZZZZZUMAS 
e zzzzumadas 


en tua oreli 


e tu 


aperceptas me 


e tu 
vidas me 
tu regardas 
me 


per tua du cieli 


tu eskartas tu 
jenata 


ma me dur flugetar cirkume 


tu prob forpulsar me 


ma me insistas 

tu probas frapar me 


e me atencas 


me atencas 


ne aplastesar 


me atencas 
ne sukombar 
ne sinkar 


en tua du mari 


me zumas 
me flugas 
me turnas 

me jiras 
me proximeskas 
me regardas 
ye okadek 
e 


un 

foyi 


cirkum tu 
tua kasqueto 
nigra 
reda 


ed orea 


me probas 
e probas 
pozar me sur tu 
por pikar tu 


por gustar tu 


me ne savas 
ka me sucesos 


savurar tu. 


Tiberio Madonna 

NOVA OFICALA VORTI 2014 


Hike esas la listo de la vorti oficaligita en 
junio 2014: 


aerogel.o vice “aerojelo”. 


gelo [Kem.] Koloido jeleatra konsistanta 
ek liquido dispersita en solido [AFHI gel | G 
Gel | R resi | E ĝelo]. 


golo [Sport.] En certena sportala ludi 
(futbalo, “handbalo, hokeo, edc), enirigo di 
balono aden specala strukturo retizita [Al 
goal | F but | G Tor | HI gol | 1 rete | R TOJ | E 
golo]. 


hamburger.o. Ronda loncho ek triturita 
karno, fritita 0 grilita, ordinare 
kondimentizita o garnita per plura 


ingredienti (mayonezo, kechupo, lonchi 

tomata, onyona, fromaja, edc), ofte pozita 
inter du ronda lonchi ek specale lejera pano e 
tale manjata kom sandwicho [AFI hamburger, 
A burger | G Hamburger | H hamburguesa | R 
ram0yprep | E hamburgero, burgero]. 


hardwar.o [Inf.] La tota materiala parto di 
“komputerala sistemo [AHI hardware | F 
matériel informatique | G Hardware | R 


anmapaTypa | E hardvaro]. 


hoke.o [Sport.] Komuna nomo di diversa 
sporti en qui du esquadi esforcas lansar disko 
o bulo aden l'adversa goluyo impulsante ol 
per J-forma bastoni, exemple: gazon-hokeo, 
glacio-hokeo, rul-hokeo, subaqua hokeo [AFHI 
hockey | G Hockey | R XokkeH | E hokeo]. 


ideogram.o. Desegnuro o simbolo 
reprezentanta nociono od ideo, quale en 
Chiniana skriburo [A ideogram, ideograph | F 


idéogramme | G Ideogramm | H ideograma | 1 

ideogramma | R m1eorpamma | E ideogramo, 
ideografaĵo]. 


kartun.o. Rakonto o naraco konsistanta ek 
serio de desegnuri, ordinare dispozita 
bendatre ed ofte provizita per texto (komenti, 
dialogi, edc) insertita en buli o buxi super, 
sub o en la imaji [A comic strip, strip 
cartoon, cartoon | F bande dessinée | G Comic 
| H comic | 1 fumetto | R KOMHKC | E bildstrio, 


komikso]. 


kechup.o. Sauco ek tomati, vinagro, sukro, 
salo e diversa spici [AFHI ketchup | G 
Ketchup | H kétchup | R eran | E keĉupo]. 


klono [Biol] 1 Ensemblo de DNA- 
fragmenti, celuli od individui havanta identa 
genaro pro decendar per genal manipulado 
del sama original DNA-fragmento, celulo od 
individuo. 2 Singla DNA-fragmento, celulo od 


individuo de ta ensemblo. 3 [Inf.] Preciza 

imituro de *komputeral programo od aparato 
di altra firmo, ordinare plu chipa kam la 
originalajo. [AF clone | G (1-2) Klon; (3) 
Nachahmung, Clone | H clon | 1 clone | R 
KJIOH | E klono]. 


La majoritato dil artikli supere prizentita 
esas ek la Suplementa Ido-Lexiko da Goncalo 
Neves. 


Ek Oficala Komunikilo n. 1 dil 16ma di 
Junio 2014 


Liriono por la Lingao internaciona ldo (L L 1} 


Ore K ficata K omu un nik ilo 

LA NOVA LISTO 


Hike prizentesas la nova listo (la n. 4) de 


vorti propozita: 


*komputer.o [Inf.] Elektronikal aparato 
qua traktas datumi ed exekutas plura taski 
segun instrucioni o programizo [A computer | 


F ordinateur | G Computer | H ordenador, 


computadora | l computer | R KOMHBIOTEP 


E komputilo]. 


“komunitat.o. 1. Grupo de personi vivanta 
kune e/o unionita da komuna interesti, valori, 
bezoni, religio, nacionaleso e.c. 2. (Biol.) 
Grupo de organismi qui vivas ed interagas en 
la sama cirkumajo [A community | F 


communauté | G Gemeinschaft | H 


comunidad | 1 comunità | R COOOIMECTBO]. 

“lifto. Aparato qua movas personi o 
kargajo inter etaji di edifico [A lift, (US) 
elevator | F ascenseur | G Aufzug, Lift | H 
E lifto]. 
“liftisto. Persono di qua la tasko esas 
manovrar “lifto [A lift operator, lift boy, (US) 
elevator boy | F liftier | G Liftjunge | HI 


ascensor | 1 ascensore | R JIM(PT 


ascensorista | R IM@Tép | E liftisto]. 


“logotip.o. Desegnuro o skriburo uzata 
kom simbolo por firmo, societo, edc [AFI 
logo | F logotype | G Logo | HIE“ logotipo | R 
JOPOTHII]. 


“marsupi.o [Biol.] Abdominala pelo-posho 
che la femini di grupo de primitiva mamiferi, 
qua kontenas la mameti e shirmas la yuni 
dum la unesma kresko-tempo pos lia nasko 
[A marsupial pouch, AF marsupium | F poche 
marsupiale | G Marsupium, Beutel | H bolsa 
marsupial, HIE marsupio | R GM 

marsupialo. Singla del primitiva mamiferi del 
“ordono Marsupialia (exemple kangurui e 
koali), qui habitas Australia e Sud-Amerika e 
di qui la femini havas “marsupio [AFH 
marsupial | G Beuteltier | 1 marsupiale | R 
cywuaroe | E  marsupiulo]j. REM. 
MARSUPIAL- cesez existar kom aparta 
radiko. 


“maskot.o. Persono, objekto o (plu ofte) 
bestio uzata kom simbolo od emblemo di 
grupo de personi, institucuro, evento, edc [A 
mascot | FI mascotte | G Maskottchen, 
Maskotte | H mascota | R Mackor | E 


“maskoto]. 


*maus.o |Inf.] Aparato elektronikala 
kapabla sendar impulsi a “komputero 
talmaniere ke a movo di olu korespondas 
altra movo analoga di indikatoro flechoforma 


sur la skreno, nomata “apuntilo” [A mouse | F 

souris | G Maus | H mouse | 1 mouse | R 


KOMIIBIOTEPHAA MIEL 


“misilo. [Mil.] Exploziva projektilo su- 
propulsanta e direktebla [AFI missile | G 
Rakete, Flugkorper | H misil | R peaKTHBHBIĤ 
cHaps1; pakeTa | E misilo]. 


“motelo. Hotelo por automobileri [A 
motel | F motel | G Motel | H motel | 1 motel, 


autostello | R MOTEJIB]. 


“movement.o. Ensemblo de agi ed esforci 
koordinata da grupo de personi qui volas 
atingar skopo partikulara, precipue en 
domeno social, kultural, artal o politikal [A 
movement | F mouvement | G Bewegung | H 
movimiento | 1 movimento | R ABMKeHne | E 
movado]. Rem. Vorto sempre plu ofte uzata, 
vice la tilnuna MOVADO. 

*mustach.o. Labio-barbo [AF moustache. 
(US) mustache | G Schnurrbart | H bigote, 
mostacho | 1 baffi, mustacchi | R ycbi | E 


lipharoj, *mustaéo]. 


*nazi.a. Koncernanta la Germana Nacional- 
Socialista Laborista Partiso (1920-1945). 
“nazio, “naziisto. Membro di ta partiso [AG 
Nazi | FHI nazi | l nazista | R Hammer | E 
nazio]. “naziismo. Doktrino ed agado dil 
“nazia partiso, esence karakterizita da 
nacionalismo e rasismo [A Nazism, Naziism | 
F nazisme | G Nazismus | HI nazismo | R 


HAanAZM | E naziismo]. 


L'artikli di omna vorti di ca listo, ecepte 


“maus.o e *motel.o, esas da Goncalo Neves. 


Kompilita da Tiberio Madonna 
Sekretario por Linguala Questioni dil ULI 

Ka vi perdis 
la quer 
preivarda numeri di 
La Mamo Idata”? 
Takone, 
lib Rey m 
la rispektiva imaji 


por Geint, bi! 

Sali da la 2edakdevo! 


Tiberio Madonna 

